Diari Oficial de la Generalitat Valenciana


Sumari del DOGV 3428, del 04-02-1999 (1999/864)

RESOLUCIÓ 67/99, de 25 de gener de 1999, del director general de l'Institut Valencià de la Joventut, per la qual s'ofereixen beques per a la realització de cursos d'idioma anglés, a membres de les associacions i les entitats relacionades en l'article 3 de l'Ordre de 10.11.83, de la Conselleria de Cultura, Educació i Ciència, per la qual es regula el procediment per a l'elaboració dels cens d'associacions juvenils i entitats prestadores de serveis a la joventut, a la Comunitat Autònoma Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3428

Data del DOGV
:   04-02-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/864


Data del document
:   25-01-1999

Organisme emissor
:   Institut Valencià de la Joventut

Tipus de document
:   Resolució

Descriptors 

:   * associació
    * assignació per estudis
    * ajuda pública
    * suport econòmic
    * llengua estrangera
    * jove

RESOLUCIÓ 67/99, de 25 de gener de 1999, del director general de l'Institut Valencià de la Joventut, per la qual s'ofereixen beques per a la realització de cursos d'idioma anglés, a membres de les associacions i les entitats relacionades en l'article 3 de l'Ordre de 10.11.83, de la Conselleria de Cultura, Educació i Ciència, per la qual es regula el procediment per a l'elaboració dels cens d'associacions juvenils i entitats prestadores de serveis a la joventut, a la Comunitat Autònoma Valenciana. [1999/X864]
  
La Llei de la Generalitat Valenciana 4/89, de 26 de juny, sobre l'Institut Valencià de la Joventut, assenyala en l'article 3 les funcions d'aquesta entitat, entre les quals hi ha les de «Donar suport materialment i econòmicament, tant com siga possible, al desplegament de les iniciatives i els projectes de les associacions juvenils inscrites en el Cens d'Associacions Juvenils de la Comunitat Valenciana». Així mateix, altres objectius prevists també en aquesta norma legal, com ara afavorir l'autonomia personal, potenciar la promoció sociocultural de la joventut i els intercanvis internacionals dels joves, remarquen l'interés d'actuacions que permeten aconseguir «la participació lliure i eficaç de la joventut en el desenvolupament polític, social, econòmic i cultural» tal com estableix l'article 48 de la Constitució Espanyola de 1978.
  
En aquesta línia, l'IVAJ considera adient oferir als membres d'associacions juvenils la possibilitat d'uns cursos d'idioma anglés en un context d'intercanvi sociocultural amb joves tant britànics com d'altres nacionalitats que conflueixen habitualment durant cada estiu al Regne Unit, sobretot a Escòcia. Així s'afavoreix no sols l'aprenentatge d'un idioma quasi imprescindible en les relacions internacionals, sinó també la immersió lingüisticocultural en un país que compta amb una presència efectiva d'una joventut forània multiracial i cultural, com ara la que representen els nostres joves valencians.
  
Per això i en virtut de les atribucions que em confereix l'article 7 de la Llei de la Generalitat Valenciana 4/89, de 26 de juny, sobre la creació de l'IVAJ, resolc:
  
Aprovar les bases següents, que han de regir la convocatòria de beques per a la realització de cursos d'idioma anglés adreçats a membres d'associacions i entitats relacionades en l'article tercer de l'Ordre de 10.11.83, de la Conselleria de Cultura, Educació i Ciència, per la qual es regula el procediment per a l'elaboració dels cens d'associacions juvenils i entitats prestadores de serveis a la joventut, a la Comunitat Autònoma, de què es gaudirà durant el proper mes d'agost de 1999, i que s'inclouen com a annex I.
  
DISPOSICIÓ FINAL
  
Aquesta resolució entrarà en vigor el mateix dia de la seua publicació en el Diari Oficial de la Generalitat Valenciana.
  
Contra aquesta resolució, que posa fi a la via administrativa, es podrà interposar recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la seua publicació.
  
València, 25 de gener de 1999.- El director general de l'IVAJ: Chimo Lanuza i Ortuño.
  
Annex I
  
Primera. Contingut de la convocatòria
  
Es convoquen 40 beques per a l'estada i la realització de cursos d'idioma anglés en una ciutat d'Escòcia, adreçades a membres de les associacions i les entitats que es relacionen en l'article 3 de l'Ordre de 10.11.83, de la Conselleria de Cultura, Educació i Ciència, per la qual es regula el procediment per a l'elaboració dels cens d'associacions juvenils i entitats prestadores de serveis a la joventut, a la Comunitat Autònoma, interessades en la participació i en l'organització d'intercanvis internacionals.
  
Segona. Qüestions prèvies
  
1. La quantia de les ajudes a què fa referència aquesta resolució ascendirà a un màxim de nou milions quatre-centes mil pessetes, que s'abonaran directament a l'empresa que resulte adjudicatària del contracte, amb càrrec al capítol II del pressupost de despeses de l'IVAJ per a 1999.
  
2. No podran accedir a aquestes beques les persones que hagen gaudit d'alguna beca d'idiomes a l'estranger convocada per la Conselleria de Cultura, Educació i Ciència de la Generalitat Valenciana o per qualsevol altra institució pública. Així mateix, en el cas que els siga concedida una altra beca de la qual gaudir durant l'any 1999, hauran d'optar per una d'elles.
  
3. En el cas que l'administració detecte, en qualsevol moment del procediment, falsedat en les dades de la persona sol·licitant o en la documentació aportada, hi iniciarà les accions oportunes, a més de la reclamació de devolució, si escau, de l'ajuda concedida.
  
Tercera. Destinataris
  
Són destinataris d'aquesta convocatòria els membres d'entitats juvenils inscrites fins al 31 de desembre de 1997, inclusivament, en el Cens d'Associacions Juvenils i Entitats Prestadores de Serveis a la Joventut de la Generalitat Valenciana.
  
Quarta. Procediment per a la sol·licitud
  
1. Les associacions i les entitats juvenils presentaran una única proposta de fins a quatre membres actius de l'entitat, la participació dels quals en aquest programa es considere més adient. En tot cas aquests/aquestes joves hauran d'haver nascut entre 1969 i 1979, ambdós inclosos, i ser residents a la Comunitat Valenciana.
  
2. Els sol·licitants hauran de reunir aquest darrer requisit el dia 10 de març de 1999.
  
Cinquena. Programa i quotes
  
1. Contingut del programa
  
a) Durada: els cursos d'anglés tindran una durada de 4 setmanes amb 20 hores de classes d'idioma setmanals.
  
b) Es cursos es realitzaran en una ciutat d'Escòcia durant el proper mes d'agost de 1999.
  
c) L'estada serà en residències i, en tot cas, inclourà règim de mitja pensió.
  
d) Certificat final: en acabar el curs, cada participant en rebrà un certificat de realització.
  
e) Assegurança: tots els cursos inclouen assegurança de malaltia i d'accident durant el viatge i l'estada.
  
f) Els desplaçaments des de la Comunitat Valenciana fins al Regne Unit i la tornada es faran amb avió.
  
g) El programa no inclou diners de butxaca per a despeses personals ni allotjament en habitacions individuals.
  
2. Cada jove associat haurà d'abonar a l'IVAJ la quota següent: setanta mil pessetes (70.000 pessetes).
  
3. En la notificació d'adjudicació s'establirà el procediment i el termini de pagament de la quota assenyalada.
  
Sisena. Inscripcions
  
1. El termini de presentació de les sol·licituds serà del 10 de febrer al 10 de març de 1999, ambdós inclosos.
  
Si amb la sol·licitud presentada dins del termini que estableix aquesta convocatòria no s'aportara la documentació relacionada en la base setena, es disposarà d'un termini de 10 dies per corregir-ne la falta o presentar els documents; altrament es procedirà a l'arxiu de la documentació sense cap tràmit més. Tot açò segons el que estableix l'art. 71 de la Llei de Règim Jurídic de les Administracions Públiques i del Procediment Administratiu Comú.
  
2. Lloc de presentació de les sol·licituds:
  
Les inscripcions, adreçades a l'Institut Valencià de la Joventut i emplenades segons el model que s'adjunta com a annex II d'aquesta resolució, es podran presentar en el Registre General de l'Institut Valencià de la Joventut a València, en els registres de les unitats territorials de l'IVAJ d'Alacant i de Castelló, i en tots els que arreplega l'art. 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
Setena. Documentació que hauran d'aportar els sol·licitants
  
Les persones sol·licitants hauran d'aportar la documentació següent:
  
1. Instància de l'associació o l'entitat juvenil amb una proposta de fins a 4 membres de la seua organització, per a la participació en el programa objecte d'aquesta convocatòria. La instància haurà d'estar segellada i signada pel president/a o la persona que estatutàriament en detinga la representació.
  
2. Certificat del secretari/ària de l'associació, amb el vistiplau del president/a, en què conste el període de permanència en l'associació, com a membre actiu, de cadascuna de les persones proposades per l'entitat i, si escau, del càrrec directiu que exerceixen en data d'1 de gener de 1999.
  
En el supòsit que el càrrec exercit en l'associació no és el de president/a, vicepresident/a, secretari/a, tresorer/a o vocal, però que, d'acord amb el que prevegen els propis estatuts de l'entitat, es poguera fer correspondre amb algun d'ells, el secretari de l'associació haurà de fer constar aquesta circumstància en el mateix certificat. Altrament, el càrrec s'inclourà, a efectes de puntuació i segons el que disposa la base novena, en ?altres càrrecs de responsabilitat en l'associació no compresos en els apartats anteriors?.
  
3. Sol·licitud degudament emplenada i signada per cadascuna des les persones proposades
  
4. Fotocòpia confrontada del DNI o del passaport de cadascuna de les persones proposades.
  
5. Certificat d'empadronament a la Comunitat Valenciana de cadascuna de les persones proposades.
  
Vuitena. Comissió Seleccionadora
  
1. La Comissió Seleccionadora estarà formada pel secretari tècnic de l'IVAJ o la persona en qui delegue, el cap del Servei de Participació Juvenil i dos funcionaris de l'IVAJ designats pel director general de l'IVAJ, un dels quals actuarà com a secretari.
  
2. Aquesta Comissió haurà d'ajustar el seu funcionament a allò que estableix la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
3. La Comissió Seleccionadora elevara la relació dels joves associats, per ordre de puntuació, al director general de l'IVAJ, que serà qui resoldrà l'adjudicació de les beques.
  
Novena. Adjudicació
  
a) S'adjudicarà un màxim de dues beques per entitat. La resta de membres proposats per una mateixa associació quedaran en una única llista d'espera de caràcter general.
  
b) Les beques s'atorgaran tot tenint en compte el currículum individual dels membres proposats per cada entitat, sense que puguen acumular més d'un càrrec a l'efecte de sumar una major puntuació. La valoració es farà d'acord amb els criteris següents:
  
. Càrrec directiu exercit en l'entitat el dia 1 de gener de 1999:
  
- President/a o vicepresident/a: (2 punts)
  
- Secretari/a o tresorer/a o vocal: (1 punt)
  
- Altres càrrecs de responsabilitat en la mateixa associació no compresos en els dos apartats anteriors: (0,5punts)
  
. Pertinença a l'entitat com a membre actiu:
  
- Per cada any sencer de pertinença comprés entre la data d'incorporació a l'associació que figure en el certificat i el dia 10 de març de 1999, fins a un total de 4 anys com a màxim: (1 punt)
  
c) En el cas que s'hagueren de dirimir empats de puntuació entre els joves associats proposats, s'hi farà el desempat mitjançant la classificació alfabètica del primer cognom, tot començant per la lletra Z de l'alfabet, escollida a l'atzar en el sorteig celebrat davant de notari el dia 13 d'octubre de 1998.
  
d) En el supòsit que quedaren places vacants després de realitzada l'adjudicació, es procedirà a fer-ne una segona, d'acord amb el que estableixen els paràgrafs anteriors, sense tenir en compte el límit màxim de dues beques per entitat, com preveu el paràgraf a).
  
Deu. Publicitat de l'adjudicació
  
1. La resolució del director general de l'IVAJ per la qual s'adjudiquen les beques d'idiomes objecte d'aquesta convocatòria serà notificada als joves als quals s'hagen adjudicat les beques esmentades. Per a la resta de sol·licitants la resolució es donarà a conéixer mitjançant la seua publicació en els taulers d'anuncis de cadascuna de les seus de l'IVAJ a València, a Castelló i a Alacant, a partir del dia de la data que s'establirà en l'anunci corresponent que es publicarà en el DOGV.
  
2. La denegació serà motivada.
  
3. Els sol·licitants que, malgrat reunir tots els requisits, no hagueren obtingut beca, quedaran en llista d'espera.
  
4. Contra la resolució es podrà interposar recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la seua publicació.
  
Onze. Devolució de quotes
  
1. Procedirà la devolució del total de la quota abonada sempre que la persona beneficiària de la beca hi renuncie mitjançant un escrit adreçat a l'IVAJ i siga possible la seua substitució pel sol·licitant corresponent de la llista d'espera.
  
2. En cas de força major que impossibilite la incorporació al curs, es procedirà a la devolució de la quota abonada.
  
3. No procedirà la devolució o la minoració de la quota abonada una vegada s'haja realitzat l'activitat.
  
Dotze. Altres determinacions
  
1. La persona becada està obligada a realitzar l'activitat que ha motivat la concessió de la beca i a complir les obligacions específiques d'aquesta convocatòria.
  
La no presentació en el lloc d'eixida del viatge sense causa justificada serà considerada com a incompliment de l'activitat, amb l'efecte que preveu el punt 3 d'aquesta base.
  
2. La interrupció del compliment de l'activitat per part del becari per causes justificades però no cobertes per la pòlissa d'assegurances suposarà que aquest es farà càrrec personalment de les despeses que s'hi pogueren ocasionar, com ara les de transport per tornada anticipada.
  
3. En el supòsit que tal interrupció no estiguera degudament justificada a parer de l'IVAJ i després de l'audiència de la persona interessada, el becari haurà de reemborsar a l'IVAJ l'import de l'activitat sufragada per l'IVAJ, a més de fer-se càrrec de totes les altres despeses que s'hi pogueren produir.
  
4. L'IVAJ no es farà responsables de les pernoctes fora del lloc de residència durant el curs, de les eixides i de les diverses activitats que les persones becades pogueren dur a terme per iniciativa pròpia. Els danys que, en el desplegament d'actuacions particulars, es pogueren causar a terceres persones, hauran de ser assumits pels mateixos becaris.